b'\n_START_ARTICLE_\nVrba (drevo)\n_START_SECTION_\nOpis\n_START_PARAGRAPH_\nVrbe so listnate rastline, ki najve\xc4\x8dkrat rastejo v obliki grma, pogosto pa jih najdemo tudi v obliki dreves. Nekatere zrastejo tudi do 30 m v vi\xc5\xa1ino, medtem ko so zlasti arkti\xc4\x8dne in alpske vrste nizke rasti. Vrbe so dvodomne rastline, z \xc5\xbeenskimi cvetovi na eni in mo\xc5\xa1kimi cvetovi na drugi rastlini. Razen v \xc4\x8dasu polnega cvetenja, je te\xc5\xbeko razlikovati med mo\xc5\xa1kim in \xc5\xbeenskim drevesom. Najla\xc5\xbeje jih razlikujemo takrat, ko na posameznih cvetovih v socvetju oziroma ma\xc4\x8dici postanejo vidni pra\xc5\xa1niki pri mo\xc5\xa1ki ali pesti\xc4\x8di pri \xc5\xbeenski rastlini. Mo\xc5\xa1ke ma\xc4\x8dice se takrat odenejo z izstopajo\xc4\x8dimi pra\xc5\xa1niki zlato rumene barve, \xc5\xbeenske s pesti\xc4\x8di pa ostanejo zelene. Najprej se pojavijo cvetovi v obliki ma\xc4\x8dic, pozneje \xc5\xa1e listi. Listi so ve\xc4\x8dinoma podolgovati, lahko pa tudi okrogle oblike in obi\xc4\x8dajno z nazob\xc4\x8danimi robovi. Lubje vrbe je sivo, na vejah gladko, v spodnjem delu debla pri starej\xc5\xa1ih rastlinah razpokano. Vrbe so ve\xc4\x8dinoma \xc5\xbeu\xc5\xbekocvetke, njihovi opra\xc5\xa1evalci so \xc4\x8debele in to je njihova prva spomladanska pa\xc5\xa1a.\n_START_SECTION_\nRazmno\xc5\xbeevanje\n_START_PARAGRAPH_\nVrba se razmno\xc5\xbeuje s semeni ali s potaknjenci. Vrbini plodovi so drobne glavice. Ob zrelosti vzdol\xc5\xbeno po\xc4\x8dijo in iz njih v belih kosmih izletijo \xc5\xa1tevilna drobna dlakava semena. Seme je izredno lahko in brez zaloge hrane za za\xc4\x8detni razvoj. Zato je \xc5\xbeivljenjska doba semena kratka in zaradi tega so vrbe obi\xc4\x8dajno vezane na vla\xc5\xbena tla, kjer seme lahko hitro kali._NEWLINE_Za vrbe je zna\xc4\x8dilna hitra rast v mladosti. Dnevno lahko dose\xc5\xbee v glavni rastni dobi tudi do 10 cm prirastka. Celoletni prirast vrbe v optimalnih razmerah je v prvih letih obi\xc4\x8dajno okoli dva metra in pol. Vse vrbe imajo rade humusna in vla\xc5\xbena tla, uspevajo pa tudi na te\xc5\xbekih zamo\xc4\x8dvirjenih ali suhih tleh. Za dobro rast potrebujejo zra\xc4\x8dna tla, ki naj bi bila nevtralna ali rahlo kisla. Drevesa niso ob\xc4\x8dutljiva na sezonske poplave. Vrba uspe\xc5\xa1no raste na rasti\xc5\xa1\xc4\x8dih, kjer se razmere vlage pogosto spreminjajo in kjer menjaje prihaja do poplav in su\xc5\xa1. Potrebuje son\xc4\x8dno ali polsen\xc4\x8dno lego, le \xc4\x8dista senca ji ne odgovarja._NEWLINE_Koreninski sistem dreves razvije globoko glavno korenino, ki lahko dose\xc5\xbee talno vodo, ki je tudi do 4 m pod zemljo in \xc5\xa1tevilne povr\xc5\xa1inske korenine.\n_START_SECTION_\nRaz\xc5\xa1irjenost\n_START_PARAGRAPH_\nVrbe spadajo med najstarej\xc5\xa1e cvetnice na Zemlji, saj so njihov pelod in ostanke listov odkrili med geolo\xc5\xa1kim raziskovanjem krednih kamnin in s tem dokazali, da so bile na zemlji raz\xc5\xa1irjene \xc5\xbee pred ve\xc4\x8d kot 130 milijoni let. Danes predstavnike rodu vrb najdemo povsod po svetu. Osnovni vzroki velike raz\xc5\xa1irjenosti segajo dale\xc4\x8d nazaj v \xc4\x8das po ledeni dobi, ko so se vrbe izkazale kot pionirji ponovne poselitve, saj so bile med prvimi, ki so bile sposobne rasti v mejnih \xc5\xbeivljenjskih razmerah. Zaradi njihove prilagodljivosti jih tudi danes najdemo skoraj v vseh \xc5\xbeivljenjskih okoljih. Seme vrbe je hitro kaljivo in lahko, zato ga veter zlahka raznese po velikih povr\xc5\xa1inah. Vrbe so sposobne prena\xc5\xa1ati klimatske ekstreme in se hitro prilagodijo na vse vrste tal. To jim daje veliko prednost pred drugimi drevesnimi vrstami.\n_START_SECTION_\nUporaba\n_START_PARAGRAPH_\nUporabnost vrbe je razli\xc4\x8dna. Lubje vrbe se uporablja v zdravilne namene. V preteklosti so za hrano uporabljali mlade kuhane poganjke, posu\xc5\xa1eno in zmleto notranjo stran lubja so dodajali moki za peko kruha, kot nadomestek za pravi \xc4\x8daj so uporabljali liste. Pomembna je tudi tehni\xc4\x8dna uporabnost vrbe. Les vrbe je primeren za obdelavo. Mlade \xc5\xa1ibe vrbe se uporabljajo v pletarstvu. Vrba je hitrorasto\xc4\x8da rastlina, zato je primerna za vzgojo v zunaj gozdnih nasadih za pridobivanje biomase ali kot surovino v papirni industriji. Zaradi mo\xc4\x8dnega koreninskega sistema so uporabne za utrjevanje bre\xc5\xbein._NEWLINE_V Sloveniji je gospodarski pomen vrbe, v primerjavi z drugimi drevesnimi vrstami, majhen. Eden od razlogov je tudi ta, da je pravih rasti\xc5\xa1\xc4\x8d, ki bi ji idealno ustrezala, zelo malo. \xc5\xbde v sosednji Hrva\xc5\xa1ki in v Vojvodini je veliko bolj cenjena, saj so obmo\xc4\x8dja ob reki Savi in Donavi ve\xc4\x8dinoma zasajena z vrbo. Gospodarsko najpomembnej\xc5\xa1a vrba na tem obmo\xc4\x8dju je bela vrba, iz katere so \xc5\xbelahtnitelji vzgojili celo vrsto klonov, ki se uporabljajo za zasajanje razli\xc4\x8dnih nasadov.'